Maďarič, Marek, minister kultúry SR (2014-09-23):
Pán predseda, ďakujem za slovo. Dámy a páni, dovoľte mi predniesť záverečné slovo k tejto dvojdňovej spojenej diskusii, diskusii o asociačnej dohode a o návrhu vyhlásenia Národnej rady. Musím povedať, oveľa menej sa hovorilo o tej asociačnej dohode, hoci jej význam je veľmi veľký. Možno niektorí aj zabudli, že ona samotná bola rozbuškou pre udalosti na Majdane, a jej napĺňanie môže veľmi významne určiť ďalší vývoj na Ukrajine. Takže každopádne asociačnou dohodou je potvrdené alebo táto dohoda potvrdzuje, že Ukrajinci chcú žiť v demokratickej spoločnosti, ktorá rešpektuje právo, potláča korupciu a reformuje hospodársky, finančný, sociálny systém, a chcú, aby sa ich krajina hospodársky integrovala a politicky asociovala s Európskou úniou. A Slovenská republika podporuje toto úsilie ukrajinského národa. Je v našom záujme, aby Ukrajina, náš sused, bola stabilnou, demokratickou a prosperujúcou krajinou. Takže žiadne nepriateľstvo voči Ukrajine, ako tu aj dnes falošne zaznievalo. Sme susedia Ukrajiny, preto, zdôrazňujem, nemáme inú možnosť, ako Ukrajine v jej transformácii na demokratickú, prosperujúcu spoločnosť pomáhať – či už bilaterálne, alebo ako súčasť Európskej únie. Konkrétnou absolútne nespochybniteľnou pomocou Slovenska bola napríklad realizácia reverzného toku plynu. Plynové prepojenie v smere Vojany – Užhorod je naozaj výrazným zvýšením energetickej bezpečnosti Ukrajiny, obzvlášť v súčasnej situácii. Kapacita prepojenia tvorí 40 % objemu dovozu plynu na Ukrajinu a 20 % ukrajinskej domácej spotreby. Na Ukrajinu sme tiež priviezli sedem ton humanitárnej pomoci, o ktorú nás požiadala ukrajinská strana. Bola to už, bolo to v rámci troch slovenských zásielok a bolo to v objeme alebo teda cene 750-tisíc eur. Čiže my sme priatelia Ukrajiny aj Ruska, a preto nás aktuálny konflikt, ktorý sa tam odohráva, naozaj znepokojuje. O tom, samozrejme, alebo to dosvedčuje aj tá diskusia, ktorá tu prebiehala. A vláda Slovenskej republiky bola v tejto situácii veľmi principiálna. My sme trvali a trváme na dodržiavaní medzinárodného práva, na rešpektovaní územnej celistvosti, suverenity a nezávislosti Ukrajiny. Kroky Ruska, ktoré boli v rozpore s týmito princípmi, ako anexia Krymu, tie sme jednoznačne odsúdili. A opäť tu niekto v tejto diskusii, čo som dnes počúval, podsúva niečo iné. A možno to podsúvali aj tí, ktorí pri iných štátoch nemali problém s ich územnou celistvosťou. Mám na mysli Srbsko. (Potlesk.) Samozrejme, sme malá krajina, malý štát, malá členská krajina Európskej únie, ale to neznamená, že nemôžeme mať aj svoje vlastné národné záujmy, že nemôžeme mať svoje vlastné názory a podľa toho sa aj správať. Napríklad o sankciách naozaj sme diskutovali. Aj sme ich rôznym spôsobom komentovali a neboli sme jediní ani v Európskej únii. A z toho niečo vyvodzovať? Ako problém vidieť nejaké rozdiely v slovách? To je, vážená opozícia, najmä časť opozície, veľmi, veľmi málo. Dôležitá je naša konzistentná pozícia a línia, ktorú držíme a ktorá je rešpektovaná aj v Európskej únii, aj na Ukrajine. A túto líniu a pozíciu zastáva aj premiér vlády Slovenskej republiky. Aktuálna situácia na Ukrajine je stále kritická a snahou medzinárodného spoločenstva musí byť vyriešiť ju mierovo, tak, aby sa život na Ukrajine vrátil do normálu. Preto oceňujeme kroky, ktoré umožnili zastavenie bojov a dosiahnutie prímeria. Za pozitívny signál treba považovať začatie priameho dialógu prezidentov Ruska a Ukrajiny. Politické konzultácie lídrov USA, krajín Európskej únie a medzinárodných organizácií s ukrajinským a ruským vedením sú takisto príspevkom k diplomatickému riešeniu krízy. Ukrajina potrebuje mier, pokoj a asi aj veľa odhodlania a síl na politickú, hospodársku a sociálnu stabilizáciu. Tú politickú očakávame od predčasných parlamentných volieb, ktoré sa uskutočnia čoskoro, a nové rozloženie síl bude mať jasný mandát občanov. Veríme, že prístup ukrajinských politických síl k riešeniu problému bude aktívny, zodpovedný, predvídateľný a transparentný. Ukrajina jednoznačne prejavila záujem začleniť sa do rodiny európskych krajín, ale bude nevyhnutné, aby ukrajinské vedenie preukázalo svoju zrelosť a zodpovednosť rozhodovať a konať ako demokratická európska krajina. Chcem zdôrazniť, že pri tom hodnotení politickej situácie na Ukrajine Slovensko koná pragmaticky, majúc na zreteli jednak naše národné záujmy a zároveň aj naše záväzky voči spojencom v Európskej únii či NATO. A v konečnom dôsledku aj plnenie týchto záväzkov predstavuje súčasť našich národných záujmov. Keď som počúval dnes teda celé popoludnie, ale aj predtým v piatok prostredníctvom internetu diskusiu, mohol by som mať dojem a možno taký nepozorný divák alebo poslucháč, že tu diskutujú nejaké dva nezmieriteľné, názorovo nezmieriteľné tábory. Ale keď sa hlbšie nad tým zamyslíte, kto tu čo hovoril a hlavne kto a čo robí, tak v čom boli tie rozdiely? V klasifikácii možno konfliktu na Ukrajine, ktorý sa tam odohráva. Možno v rečiach a diskusiách niekedy politologických, filozofických, niekedy v pseudorečiach o geopolitike. Ale boli a sú tie rozdiely v činoch? Čo by robila súčasná opozícia iné? Horlivejšie by zavádzala sankcie? Možno áno. Alebo by rýchlejšie urobila reverz plynu? Alebo by hlasnejšie kričala, že anexia Krymu bolo porušením medzinárodného práva? Ja som veľmi sklamaný z toho a mám z toho veľmi zlý dojem, keď som si toto nejakým spôsobom dal na váhy, o čom sa tu hovorilo a čo sa robí, že časti opozície prekáža to, že na Slovensku sa slobodne diskutuje aj o tejto veci. Že ľudia aj politici zaujímajú k tomuto slobodne svoje názory. Ale súčasne Ukrajine pomáhame a to je to najpodstatnejšie. Ďakujem za pozornosť. (Potlesk.)